**"Учим всички заедно"**

Уважаеми родители,

мили ученици,

Българското училище „Св.св.Кирил и Методий“ във Виена затвори врати на 14 март 2020 година като предпазна мярка срещу корона вируса и според въведената карантина от австрийското правителство. Това изправи и учители, и ученици, и родители пред сериозни предизвикателства.

Въпреки трудните обстоятелства преподавателите в нашето училище много бързо и всеотдайно се адаптираха към дистанционното обучение. Загрижени за добруването на учениците си, учителите успяха да се справят с новите реалности и да продължат да преподават самоотвержено учебния материал.

В сложната ситуация ние успяваме да спазваме стриктно часовете в седмичната програма, влизаме в платформи, задаваме задачи и отговаряме на въпроси, поставяме краен срок на изпълнение на задачите, след което проверяваме как учениците ни са се справили. Изпълнението на поставените от преподавателите задачи е документ за присъствие на ученика в онлайн уроците и неизпълнението им се отчита като отсъствие, което в края на учебната година може да се окаже причина ученикът да не получи удостоверение за завършен съответен клас!

С други думи, работата е доста повече, отколкото в условията на стандартни занятия и изисква строго планиране на семейните задачи. Новите условия ни накараха да се организираме и да учим всички заедно - баби, дядовци и родители, братя и сестри.. И разбира се не липсват забавни моменти, които пък допринасят ученето да е по-забавно.

За съжаление епидемията не е свършила и вероятно ще продължи още дълго време, което ни задължава да сме предпазливи и отговорни. Нека не се лъжем от хубавото време и прибързано да забравим за опасността, която носи този корона вирус.

**Ръководството на Българското училище „Св.св.Кирил и Методий“ взе решение до края на учебната година** - **27.06.2020 да продължи да** **обучава своите ученици дистанционно и да не ги връща в класните стаи. Решението ни е продиктувано от ясното съзнание за отговорността , която носим за учениците ни, техните родители и близки, и към нас, техните преподаватели.**

За радост в нашето училище до средата на март бе взет повече от 65% от учебния материал и затова не се налага годината да се обявява за нулева.

**Дистанционните форми на обучение ще продължат и учебната година ще завърши както следва на:**

**ДГ „Мечо Пух“ и ПГ“Моливко“ – 1 юни 2020 г.**

**1 - 4 клас – 13 юни 2020 г.**

**5 – 11 клас – 27 юни 2020 г.**

**12 клас – 24 май 2020 г.**

Надяваме се успешни и здрави и със звъна на училищния звънец отново да отворим вратите на училището **на 13 септември 2020 година.** *(В зависимост от условията през септември и указанията на правителството!)*

**За подробности, свързани с приключването на тази и началото на учебната 2020/2021 година, ще бъдете информирани допълнително.**

Д-р Ирина Ботева-Владикова,

Директор на БУ „Св.св. Кирил и Методий“ - Виена